### NN 41/2023 (14.4.2023.), Odluka Ustavnog suda Republike Hrvatske broj: U-IIIA-4402/2022 od 22. ožujka 2023.

USTAVNI SUD REPUBLIKE HRVATSKE

738

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Branko Brkić, predsjednik Vijeća, te suci Andrej Abramović, Mario Jelušić, Lovorka Kušan, Josip Leko i Goran Selanec, članovi Vijeća, u postupku koji je ustavnom tužbom pokrenula Ankica Jurić iz Dramlja, koju zastupa Vlado Vladika, odvjetnik u Rijeci, na sjednici održanoj 22. ožujka 2023. jednoglasno je donio

ODLUKU

I. Ustavna tužba se usvaja.

II. Županijski sud u Osijeku dužan je, u najkraćem mogućem roku, ali ne duljem od tri (3) mjeseca, računajući od prvog idućeg dana nakon objave ove odluke u »Narodnim novinama«, donijeti odluku u predmetu koji se pred tim sudom vodi pod brojem Gž-184/2023.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositeljici ustavne tužbe Ankici Jurić iz Dramlja, Kačjak 11A, određuje se primjerena naknada zbog povrede prava na suđenje u razumnom roku zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 2.269,56 eura.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositeljice Ministarstvu pravosuđa i uprave Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Ankica Jurić iz Dramlja (u daljnjem tekstu: podnositeljica), koju u postupku pred Ustavnim sudom zastupa Vlado Vladika, odvjetnik u Rijeci, podnijela je 18. srpnja 2022. ustavnu tužbu na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon), radi zaštite prava na suđenje u razumnom roku zajamčenog člankom 29. stavkom 1. Ustava, povrijeđenog nerazumno dugim trajanjem sudskog postupka koji se u trenutku podnošenja ustavne tužbe vodio pred Općinskim sudom u Zadru, Stalnoj službi u Pagu pod brojem P-781/2022.

U ustavnoj tužbi podnositeljica je navela svoj OIB:...

2. Za potrebe ustavnosudskog postupka pribavljena je preslika spisa Općinskog suda u Zadru, Stalne službe u Pagu (u daljnjem tekstu: prvostupanjski sud) broj: P-781/2022 (ranije broj: P-182/2012, broj: P-1446/2015, broj: P-2082/2016, broj: P-1210/2019 i broj: P-930/2020).

II. PREGLED RADNJI U POSTUPKU

3. M. L. podnio je 3. kolovoza 2012. tužbu prvostupanjskom sudu (Općinskom sudu u Pagu) radi utvrđenja prava vlasništva nekretnine protiv Ankice Perkić iz Rijeke i još osam tuženika.

U prilogu dopisa broj: P-182/12-2 od 19. veljače 2013. prvostupanjski sud je dostavio tužbu tuženicima.

Tuženica Ankica Perkić je 26. veljače 2013. dala odgovor na tužbu.

Potom je pred prvostupanjskim sudom održano ročište 17. rujna 2014. na kojem su tuženici Z. L. i P. K. priznali tužbeni zahtjev.

Tuženica Ankica Perkić podnescima od 3. studenoga 2014. i 4. studenoga 2014. istaknula je prigovor promašene pasivne legitimacije, jer zemljišnoknjižna (su)vlasnica sporne nekretnine nije ona nego njezina majka A. P.

Potom je pred prvostupanjskim sudom održano tri (3) ročišta i to: 5. studenoga 2014., 8. prosinca 2014. na kojem je tužitelj predao proširenu tužbu u odnosu na novotuženu A. P. (kojoj je prvostupanjski sud tužbu dostavio u privitku dopisa od 10. prosinca 2014.) i 5. veljače 2015.

Tuženica A. P. dala je odgovor na tužbu 19. veljače 2015.

Potom je pred prvostupanjskim sudom održano ročište 2. lipnja 2015. na kojem su punomoćnik tužitelja i tužiteljeva kćerka S. D. obavijestili sud da je tužitelj preminuo 30. svibnja 2015.

Prvostupanjski sud je rješenjem broj: P-1446/15-30 od 2. lipnja 2015. utvrdio da je smrću tužitelja nastupio prekid postupka.

Podneskom od 13. listopada 2015. tužiteljeva kćerka i nasljednica S. D. obavijestila je prvostupanjski sud da preuzima postupak u svojstvu tužitelja.

Potom je prvostupanjski sud rješenjem broj: P-1446/15-34 od 15. rujna 2016. odredio da se parnični postupak nastavlja.

Pred prvostupanjskim sudom je u nastavljenom postupku održano ročište 27. siječnja 2017.

Tužiteljica S. D. podneskom od 28. veljače 2017. obavijestila je prvostupanjski sud da je A. P. preminula, te je prvostupanjski sud rješenjem broj: P-2082/2016-39 od 10. travnja 2017. utvrdio prekid postupka.

Protiv navedenog rješenja tuženica Ankica Perkić izjavila je žalbu 13. travnja 2017., koja je odbijena rješenjem Županijskog suda u Osijeku broj: Gž-1140/2017-2 od 14. prosinca 2017.

Podneskom od 15. siječnja 2019. tužiteljica S. D. uredila je tužbu na način da je kao tuženike naznačila Ankicu Perkić iz Rijeke OIB:... i još sedam osoba.

Prvostupanjski sud je rješenjem broj: P-2082/2016-50 od 23. siječnja 2019. odredio da se parnični postupak nastavlja.

Pred prvostupanjskim sudom u nastavljenom postupku održano je ročište 5. srpnja 2019.

Podneskom od 9. srpnja 2019. tužiteljica je naznačila ime tuženice Ankice Perkić kao Ankica Jurić, rođena Perkić iz Dramlja čiji je OIB:...

Zatim je pred prvostupanjskim sudom održano ročište 11. listopada 2019.

Nisu održana ročišta zakazana za 24. veljače 2020. radi bolesti sutkinje, te 29. travnja 2020. radi epidemije COVID-a 19.

Prvostupanjski sud je rješenjem broj: P-1210/2019-73 od 27. svibnja 2020. utvrdio da je nastupio prekid postupka zbog smrti tuženika I. K. pok. I.

Tužiteljica je podneskom od 8. lipnja 2020. uredila tužbeni zahtjev na način da je kao tuženike naznačila nasljednike I. K. pok. I. i to: J. T., J. P. i J. K.

Rješenjem prvostupanjskog suda broj: P-930/2020-75 od 24. lipnja 2020. nastavljen je parnični postupak.

Podneskom od 20. siječnja 2021. tužiteljica je uredila tužbu na način da je kao tuženike naznačila nasljednike u međuvremenu preminule J. K. i to J. T. i J. P.

Prvostupanjski sud je rješenjem broj: P-930/2020-86 od 25. siječnja 2021. utvrdio da je nastupio prekid postupka.

Pred prvostupanjskim sudom održano je ročište 16. veljače 2021. uz sudjelovanje stalnog sudskog vještaka geodetske struke, koji je 16. ožujka 2021. dostavio svoj nalaz i mišljenje.

Tuženica Ankica Perkić očitovala se na nalaz i mišljenje vještaka podneskom od 30. ožujka 2021.

Tužiteljica je podneskom od 31. ožujka 2021. uredila tužbeni zahtjev u skladu s nalazom i mišljenjem vještaka.

Potom su pred prvostupanjskim sudom održana tri (3) ročišta i to: 8. srpnja 2021. na kojem je izveden dokaz saslušanjem svjedoka, 16. studenoga 2021. na kojem je izveden dokaz saslušanjem tužiteljice, 13. prosinca 2021. na kojem je saslušana podnositeljica Ankica Jurić, djevojačko prezime Perkić iz Rijeke, rođena... studenoga... čiji je OIB:..., te 24. siječnja 2022. na kojem je donesena i objavljena presuda zbog ogluhe, presuda na temelju priznanja i presuda broj: P-930/2020.

Nisu održana ročišta zakazana za 9. rujna 2021. zbog neuredne dostave za tuženike N. K., P. K. i I. K., te 12. listopada 2021. radi promjene raspravnog suca.

Protiv navedene presude podnositeljica je 3. veljače 2022. podnijela žalbu u kojoj je kao svoje ime naznačila Ankica Perkić. i OIB:...

Rješenjem prvostupanjskog suda broj: P-930/2020-133 od 4. veljače 2022. naloženo je podnositeljici naznačenoj kao Ankica Jurić OIB:.. platiti sudske pristojbe na žalbu.

Tužiteljica je podneskom od 9. veljače 2022. dala odgovor na žalbu podnositeljice.

Rješenjem Županijskog suda u Osijeku broj: Gž-408/2022-2 od 11. travnja 2022. ukinuta je presuda zbog ogluhe, na temelju priznanja i presuda prvostupanjskog suda broj: P-930/2020-128 od 24. siječnja 2022. i predmet je vraćen prvostupanjskom sudu na ponovni postupak.

U nastavku postupka pred prvostupanjskim sudom održana su tri (3) ročišta i to: 13. rujna 2022. i 9. studenoga 2022., te 30. studenoga 2022. na kojem je donesena i objavljena presuda broj: P-781/2022.

U povodu žalbe protiv navedene presude postupak se vodi pred Županijskim sudom u Osijeku pod brojem Gž-184/2023 i nije dovršen do donošenja odluke Ustavnog suda u ovom ustavnosudskom predmetu.

III. KORIŠTENJE SREDSTAVA ZA ZAŠTITU PRAVA NA SUĐENJE U RAZUMNOM ROKU

4. Rješenjem predsjednika Općinskog suda u Zadru broj: Su-Gzp I-34/2022 od 15. srpnja 2022. prihvaćen je podnositeljičin zahtjev podnesen 19. svibnja 2022. radi zaštite prava na suđenje u razumnom roku povrijeđenog trajanjem postupka koji se pred tim sudom vodio pod brojem P-781/2022 i određen je nadležnom sucu rok od šest (6) mjeseci za donošenje odluke u predmetu.

IV. MJERODAVNO PRAVO

5. U odluci broj: U-IIIA-1031/2014 od 27. travnja 2016., u točkama 4. – 11. (»Narodne novine« broj 50/16.) Ustavni sud opisao je razvoj pravne zaštite ustavnog prava na suđenje u razumnom roku od trenutka njegovog uvođenja u hrvatski pravni sustav, stupanjem na snagu Promjene Ustava Republike Hrvatske 9. studenoga 2000. (»Narodne novine« broj 113/00.) sve do 14. ožujka 2013., kada je stupio na snagu Zakon o sudovima (»Narodne novine« broj 28/13., 33/15., 82/15., 82/16. – Uredba, 67/18., 126/19. – rješenje USRH broj: U-I-4658/2019 i dr., 130/20. – odluka i rješenje USRH broj: U-I-4658/2019 i dr. i 21/22.; u daljnjem tekstu: ZoSud: 28/13-21/22).

V. DOPUŠTENOST USTAVNE TUŽBE

6. U tužbi podnesenoj prvostupanjskom sudu 3. kolovoza 2012. kao 6. tužena navedena je Ankica Perkić s prebivalištem u Rijeci.

Iz preslike osobne iskaznice priložene podnesku 6. tuženice od 4. studenoga 2014. razvidno je da ima prebivalište naznačeno u tužbi, dok je u samom podnesku navedeno da je njezin OIB:...

Taj OIB (za 6. tuženicu Ankicu Perkić) naveden je i u podnesku tužiteljice od 28. veljače 2017. kojim je tužiteljica obavijestila prvostupanjski sud da je A. P preminula.

Iz zapisnika o ročištu održanom pred prvostupanjskim sudom 13. prosinca 2021. razvidno je da je na tom ročištu saslušana tuženica Ankica Jurić čiji je OIB:...

Stoga, Ustavni sud ocjenjuje da je podnositeljica ustavne tužbe sudjelovala u parničnom postupku kao tuženica (prvobitno kao Ankica Perkić i potom kao Ankica Jurić), te da je ona osoba ovlaštena za podnošenje ustavne tužbe.

VI. OSNOVANOST USTAVNE TUŽBE

7. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanju podnositelja i mjerodavnih tijela, te važnosti predmeta postupka za podnositelja.

1) Duljina sudskog postupka

8. Podnositeljici je tužba kojom je pokrenut parnični postupak dostavljena u privitku dopisa prvostupanjskog suda od 19. veljače 2013. i ona je na tužbu dala odgovor 26. veljače 2013.

Prvostupanjski sud je 24. siječnja 2022. donio presudu zbog ogluhe na temelju priznanja i presudu broj: P-930/2020-128.

Rješenjem Županijskog suda u Osijeku broj: Gž-406/2022-2 od 11. travnja 2022. ukinuta je navedena presuda prvostupanjskog suda i predmet je vraćen tom sudu na ponovni postupak.

U nastavku postupka prvostupanjski sud je 30. studenoga 2022. donio presudu broj: P-781/2022.

U povodu žalbe protiv navedene presude postupak se vodi pred Županijskim sudom u Osijeku pod brojem Gž-184/2023 i nije dovršen do donošenja odluke Ustavnog suda u ovom ustavnosudskom predmetu.

9. Ustavni sud utvrđuje da je postupak u razmatranom razdoblju od 19. veljače 2013. (dana dostave tužbe podnositeljici) do 22. ožujka 2023. (dana donošenja odluke Ustavnog suda u ovom ustavnosudskom predmetu) trajao ukupno deset (10) godina, jedan (1) mjesec i tri (3) dana.

2) Složenost sudskog predmeta

10. Ustavni sud ocjenjuje da se u konkretnom slučaju radi o složenijem predmetu. Međutim, navedena okolnost sama po sebi ne opravdava trajanje sudskog postupka u razdoblju duljem od deset (10) godina.

3) Postupanje nadležnih sudova

11. Tijekom parničnog postupka pred prvostupanjskim sudom održano je šesnaest (16) ročišta i to: 17. rujna 2014., 5. studenoga 2014., 8. prosinca 2014., 5. veljače 2015., 2. lipnja 2015., 27. siječnja 2017., 5. srpnja 2019., 11. listopada 2019., 16. veljače 2021., 8. srpnja 2021., 16. studenoga 2021., 13. prosinca 2021., 24. siječnja 2022., 13. rujna 2022., 9. studenoga 2022., i 30. studenoga 2022., te su donesene dvije (2) presude broj: P-930/2020 i broj: P-781/2022.

Rješenjem Županijskog suda u Osijeku broj: Gž-406/2022-2 od 11. travnja 2022. ukinuta je presuda prvostupanjskog suda broj: P-930/2020-128 od 24. siječnja 2022.

U povodu žalbe protiv presude prvostupanjskog suda broj: P-781/2022. od 30. studenoga 2022. postupak se vodi pred Županijskim sudom u Osijeku pod brojem Gž-184/2023 i nije dovršen do donošenja odluke Ustavnog suda u ovom ustavnosudskom predmetu.

4) Ponašanje podnositelja ustavne tužbe

12. Ustavni sud ocjenjuje da podnositeljica ustavne tužbe nije u bitnome pridonijela duljini trajanja parničnog postupka.

VII. OCJENA USTAVNOG SUDA

13. Ustavni sud utvrđuje da se parnični postupak u razmatranom razdoblju vodi dulje od deset (10) godina, te da još nije dovršen.

Stoga, Ustavni sud ocjenjuje da je trajanjem parničnog postupka u navedenom mjerodavnom razdoblju podnositeljici povrijeđeno pravo da sud u razumnom roku odluči o njezinim pravima i obvezama zajamčenim člankom 29. stavkom 1. Ustava.

Izreka odluke i nalog sucu ovlaštenom za obavljanje poslova sudske uprave nadležnog suda

14. Utvrdivši da je ustavna tužba osnovana, u smislu članka 63. stavaka 1. i 3. Ustavnog zakona, donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik Županijskog suda u Osijeku dužan dostaviti Ustavnom sudu pisanu obavijest o datumu donošenja odluke u roku od osam (8) dana od dana donošenja, a najkasnije u roku od osam (8) dana od isteka roka određenog u točki II. izreke ove odluke.

15. U skladu s člankom 63. stavkom 3. Ustavnog zakona, donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

16. Odluka o objavi temelji se na članku 29. Ustavnog zakona (točka V. izreke).

Broj: U-IIIA-4402/2022

Zagreb, 22. ožujka 2023.

Predsjednik Vijeća
 dr. sc. Branko Brkić, v. r.